Det var en voldsom nyhed, direktør for Sindal Trapper Brian Jensen vågnede op til tirsdag morgen. Klokken fire blev politi og brandvæsen kaldt ud til hans virksomhed, hvor der var udbrudt en voldsom brand i bygningen. - Medarbejderne er chokerede, og det er vi også, siger Brian Jensen til TV2 Nord. Produktionens hjerte kan måske reddes Tirsdag formiddag var branden slukket, og brandvæsnet er nu i gang med efterslukning af branden. Men det står klart, at store dele af virksomhedens produktionslokaler er helt udbrændt. - Lige nu står det sådan til, at noget måske kan bruges og skal reddes i dag. Vi har nogle computerstyrede maskiner, som måske kan reddes, og de er hjertet i produktionen, siger Brian Jensen. Brandårsag er fortsat ukendt Virksomheden har i nærheden af 15 ansatte, og endnu har de ikke et overblik over, hvor meget der er gået tabt i branden, men de håber, at så meget som muligt kan reddes. - Vi er lidt rundt på gulvet, for hvad gør vi nu? siger Brian Jensen til TV2 Nord. Vagtchefen ved Nordjyllands Politi, Mads Hessellund, oplyser til TV2 Nord, at de endnu ikke kender brandårsagen.

Opsummering:
To tredjedele af produktionslokalerne hos virksomheden Sindal Trappen er udbrændt efter en brand tirsdag morgen.